Hotărârea Curții (Camera a șasea) din 10 septembrie 2015 – Comisia Europeană/Republica Polonă
(Cauza C-36/14)1
(Neîndeplinirea obligațiilor de către un stat membru – Piața internă în sectorul gazelor naturale – Directiva 2009/73/CE – Intervenție a statului care constă în obligația de a aplica prețuri de furnizare aprobate de o autoritate națională – Măsură nelimitată în timp – Lipsa unui control periodic obligatoriu al caracterului necesar al acestei măsuri și al modalităților de aplicare a acesteia – Aplicare unui ansamblu nelimitat de beneficiari, fără a face distincție între clienți sau între situațiile individuale – Proporționalitate)
Limba de procedură: polona
Părțile
Reclamantă: Comisia Europeană (reprezentanți: K. Herrmann și M. Patakia, agenți)
Pârâtă: Republica Polonă (reprezentant: B. Majczyna, agent)
Dispozitivul
Prin aplicarea unui regim de intervenție a statului care constă în obligația, pentru întreprinderile din sectorul energiei, de a practica prețuri de furnizare a gazelor naturale autorizate de președintele Urzad Regulacji Energetyki (Oficiul de reglementare a energiei), care nu este limitată în timp și cu privire la care dreptul național nu impune administrației să reexamineze periodic necesitatea și modalitățile de aplicare în sectorul gazelor, în funcție de evoluția acestuia, și care se caracterizează prin aplicarea sa unui cerc nedefinit de beneficiari sau de clienți, fără a face distincție între clienți sau în funcție de situația lor în cadrul diferitor categorii de clienți, Republica Polonă nu și-a îndeplinit obligațiile care îi revin în temeiul dispozițiilor articolului 3 alineatul (1) coroborat cu articolul 3 alineatul (2) din Directiva 2009/73/CE a Parlamentului European și a Consiliului din 13 iulie 2009 privind normele comune pentru piața internă în sectorul gazelor naturale și de abrogare a Directivei 2003/55/CE.Obligă Republica Polonă la plata cheltuielilor de judecată.
____________
1     JO C 85, 22.3.2014.